ที่ประชุม นบข.อนุมัติวงเงินสินเชื่อชะลอการขายข้าว หวังลดปัจจัยเสี่ยงราคาข้าวตกช่วงผลผลิตออกมาก
ที่ประชุม นบข.อนุมัติวงเงินสินเชื่อชะลอการขายข้าว หวังลดปัจจัยเสี่ยงราคาข้าวตกช่วงผลผลิตออกมากนายบุณยฤทธิ์ กัลยาณมิตร ปลัดกระทรวงพาณิชย์ เปิดเผยว่า ในการประชุมคณะกรรมการนโยบายและบริหารจัดการข้าวแห่งชาติ (นบข.) ครั้งที่ 2/2562 ที่มีพลเอก ประยุทธ์ จันทร์โอชา นายกรัฐมนตรี  เป็นประธานที่ประชุม  โดยมีนายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ และคณะกรรมการผู้เกี่ยวข้องเข้าร่วมประชุม เพื่อติดตามและรายงานสถานการณ์ผลผลิตข้าวในปี 2562 / 2563 รวมไปถึงโครงการประกันรายได้เกษตรกรผู้ปลูกข้าวรอบที่ 1 และมาตรการคู่ขนาน พบว่า ที่ประชุมได้เสนอให้มีการพิจารณามาตรการรักษาเสถียรภาพราคาข้าวเปลือก ปีการผลิต 2562/63 ซึ่งมีมติเห็นชอบการจัดสรรวงเงินโครงการสินเชื่อชะลอการขายข้าวเปลือก เพื่อให้การดำเนินโครงการสินเชื่อชะลอการขายข้าวเปลือกเป็นไปอย่างมีประสิทธิภาพ  โดยขอให้รัฐบาลรับภาระเงินชดเชยดอกเบี้ยให้กับธนาคารเพื่อการเกษตรและสหกรณ์ (ธ.ก.ส. ) จากการให้สินเชื่อเกษตรกร สถาบันเกษตรฯตามโครงการฯ ในอัตราร้อยละ 2.40 ต่อปี รวมถึงภาระค่าใช้จ่ายกรณีที่มีการระบายข้าว  นอกจากนี้ ที่ประชุมยังได้อนุมัติวงเงินงบประมาณและค่าใช้จ่ายในการดำเนินโครงการสนับสนุนต้นทุนการผลิตให้เกษตรกร ผู้ปลูกข้าวนาปี ปีการผลิต 2562/63 เพิ่มเติมรวมจำนวนทั้งสิ้น 2,667 ล้านบาท เพื่อช่วยเหลือเกษตรกรที่เพิ่มขึ้นจำนวนประมาณ 2.6 แสนครัวเรือน และมอบหมายกระทรวงการคลัง และ ธ.ก.ส. จัดทำรายละเอียดโครงการฯ และงบประมาณให้เป็นไปตาม พ.ร.บ.วินัยการเงินการคลังของรัฐ พ.ศ. 2561 และนำเสนอคณะรัฐมนตรีตามระเบียบต่อไป  ส่วนโครงการช่วยเหลือค่าเก็บเกี่ยวและปรับปรุงคุณภาพข้าว ปีการผลิต 2562/63 มีมติอนุมัติโครงการช่วยเหลือค่าเก็บเกี่ยวและปรับปรุงคุณภาพข้าว ปีการผลิต 2562/63 ช่วยเหลือค่าเก็บเกี่ยวและปรุงคุณภาพข้าวเฉพาะเกษตรกรรายย่อย อัตราไร่ละ 500 บาท ครัวเรือนละไม่เกิน 20 ไร่ หรือครัวเรือนละไม่เกิน 10,000  บาท  วงเงินงบประมาณ 27,458 ล้านบาทอย่างไรก็ตาม ในการประชุมครั้งนี้ได้มีการรายงานประมาณตัวเลขส่งออกข้าวปี 2562 โดยคาดว่าจะส่งออกได้ 8 ล้านตัน ลดลงจากเป้าหมายเดิม 9.5 ล้านตัน เนื่องจากปัจจัยค่าเงินบาทแข็งค่า สต๊อกข้าวจีนที่มีมากถึง 115 ล้านตันและราคาข้าวไทยยังสูงเมื่อเทียบกับประเทศอื่นๆ ส่วนคาดการณ์ส่งออกข้าวปี 2563 ระบุ ยังต้องประเมินสถานการณ์จากปัจจัยแวดล้อมภายนอกอีกครั้ง แต่คาดว่าจะส่งออกข้าวได้ประมาณ 8 ล้านตัน แต่หากค่าเงินบาทไทยมีแนวโน้มอ่อนตัวลง คาดว่ามีโอกาสที่จะส่งออกข้าวได้ประมาณ 9 ล้านตัน